Gautengse skole: OB moet aanlyn registrasiestelsel bekykDie VF Plus het vandag die Openbare Beskermer (OB) gevra om die aanlyn registrasiestelsel van die Gautengse Onderwysdepartement te ondersoek. “Die stelsel is duidelik ŉ ideologies gekonseptualiseerde poging van (Gautengse LUR Panyaza) Lesufi om sy departement se mislukkings te probeer verdoesel, waaroor die VF Plus onlangs breedvoerig in mediaverklarings verslag gelewer het,” het adv. Anton Alberts, VF Plus se leier in Gauteng, Dinsdag in ŉ verklaring gesê. Ouers moes in Mei aanlyn aansoek doen om plek in Gautengse skole vir gr. 1’s en gr. 8’s. Maroela Media het vroeër berig dat die stelsel in chaos gedompel is en dat duisende leerders nog wag op plek. Woedende ouers het Sondag die departement se kantore in Johannesburg bestorm en geëis dat hul kinders onmiddellik geplaas word. “Die belangrikste aspek van die mislukkings is die departement se onvermoë of beplande onwilligheid om sy begroting aan te wend om skole te bou,” sê Alberts. Dit het boonop onlangs aan die lig gekom dat die departement R1,2 miljard van sy begroting onreëlmatig bestee het in die 2018-’19-boekjaar. Dit hou verband met die toekenning van tenders vir ŉ skoolvoedingsprojek wat in Desember 2016 toegeken is en eers oor twee maande verstryk. Daarbenewens het die departement in die vorige boekjaar meer as ŉ miljard rand onderbestee. “Die netto-effek hiervan is dat nuwe skole nie gebou word nie en reeds vol Afrikaanse skole gedwing word om anderstalige leerders in te neem omdat hulle nie ŉ ander heenkome het nie,” sê Alberts. In die VF Plus se klag aan die OB word onder meer aangevoer dat die algoritme vir die aanlyn stelsel se sagteware só geskryf is dat dit Afrikaanssprekende leerders doelbewus in Engelse skole plaas om sodoende plek te maak vir anderstalige leerders in Afrikaanse skole. Carien Bloem, AfriForum se koördineerder vir onderwys, het Dinsdag gesê dat talle skole plasingslyste van die departement ontvang het wat glad nie met hul eie lyste ooreenstem nie. Die VF Plus is van mening dat die vergrype van só ŉ ernstige aard is dat dit strafregtelike ondersoeke regverdig en die OB word in die klag gevra om hieroor uitsluitsel te gee. “LUR Lesufi se openlike vyandigheid teen Afrikaans en Afrikaanse skole is lank reeds duidelik en dit is tyd dat die ANC teen hom optree. Aan die een kant bepleit pres. Cyril Ramaphosa samewerking en eenheid, maar aan die ander kant laat die regering iemand soos Lesufi toe om ŉ openlike geveg met die Afrikaanssprekende gemeenskap te voer,” sê Alberts.